ANC skok DA in Durbanse tussenverkiesingFoto: ANA Vandeesweek se tussenverkiesings het ŉ skok vir die DA gebring toe die ANC die party onverwags in ŉ veilige wyk in die Durbanse woongebied Chatsworth ontsetel het. Die tussenverkiesing het plaasgevind in wyk 71 van die Durbanse Ethekwini-metro. Die wyk sluit in Shallcross en omliggende gebiede in Chatsworth. Chatsworth het die grootste konsentrasie Indiërs ter wêreld buite Indië. In ŉ swaai van 23% teen die DA sedert 2016 het die 26-jarige ANC kandidaat adv. Previn Vedan die wyk afgeneem deur 2 793 stemme te trek teen die DA se 2 325, Die IVP was derde met ŉ baie skaflike 623 stemme, gevolg deur die Minority Front met 124, die EFF met 120, die ACDP met 59, die Democratic Liberal Congress met 49 en Al-Jamaah met 18 stemme. Die nuwe stadsraadslid is die jongste van die plaaslike struggle-leiersfamilie in Shallcross, die Vedans. Beter nuus het vir die DA gekom uit Richardsbaai aan die KwaZulu-Natalse se Noordkus, wat die grootliks Afrikaanse woonbuurte Arboretum en Veldenvlei insluit. Henning de Wet (DA) het 1 211 stemme gekry teenoor 364 vir die ANC, 135 vir die IVP, 64 vir die EFF, sewe vir die ACDP en vier vir die NFP. Dit verteenwoordig ŉ verbetering van vier persentasiepunte vir die DA vergeleke met 2016. In die hart van Zoeloeland het ŉ tussenverkiesing plaasgevind in wyk 3 van die Mthonjaneni-munisipaliteit, wat die gebied tussen die dorp Melmoth en die plaaslike vliegveld insluit. Daar het die IVP sy onlangse groeitrajek in die provinsie se platteland voortgesit met ŉ swaai van agt persentasiepunte teen die ANC sedert 2016. Die nuwe raadslid is Zipho Ndlovu (IVP) wat 1 081 stemme getrek het teen 607 vir die ANC en 11 vir die EFF. Die laaste tussenverkiesing van die week was op die Hoëveld van Mpumalanga, en wel in die Mhluzi-township buite Middelburg waar die ANC met tien persentasiepunte agteruitgeboer het teen die EFF sedert 2016. Patrick Malinga (ANC) is die nuwe stadsraadslid vir wyk 25 van die plaaslike Steve Tshwete-munisipaliteit. Malinga het 904 stemme gekry teenoor 392 vir die EFF en vier stemme vir die United Constructive Party.